Minister stel Jode in SA teleurWendy Kahn, nasionale direkteur van die SA Joodse Raad van Afgevaardigdes Die SA Joodse Raad van Afgevaardigdes het hul misnoë uitgespreek oor ŉ opmerking deur Maite Nkoana-Mashabane, minister van internasionale betrekkinge, dat Suid-Afrikaanse ministers nie Israel besoek nie. “Hierdie uitlatings is teenstrydig met vorige versekeringe wat die minister aan die Joodse leierskap gebied het dat haar regering ŉ rol wil speel om Israeli’s en Palestyne te help om hul verskille te oorkom en dat hulle met altwee partye sal vergader,” het Wendy Kahn, direkteur van die nasionale raad, gesê. “Hulle is oor die algemeen ook nie konsekwent met hul buitelandse beleid om nie ander regerings te boikot nie, maar om eerder aanhoudend met hulle in samesprekings te wees.” Kahn sê tydens ŉ vorige vergadering met die raad het Nkoana-Mashabane ŉ behoefte uitgespreek dat Suid-Afrika ŉ rol sal speel in die vredesproses tussen Israel en Palestina deur ŉ dubbelstaat-oplossing te onderhandel. Sy het gesê indien Suid-Afrika “diskriminerende strafmaatreëls” jeens Israel gaan toepas, sal dit geensins bydra tot die vredesproses nie. “Die uitlating ondermyn ook die land se geloofwaardigheid as ŉ faktor in wêreldwye konflikoplossing,” het Kahn gesê. Nkoana-Mashabane het Vrydag gesê die land se ministers besoek nie Israel nie en “die raad weet hoekom”. “Ministers van Suid-Afrika lê nie tans besoek af aan Israel nie. Selfs die Raad van Joodse Afgevaardigdes weet hoekom ons ministers nie Israel besoek nie,” het sy by die vakbondfederasie Cosatu se komiteevergadering oor internasionale betrekkinge gesê. Sy het gesê Suid-Afrika is nie versoek om diplomatieke bande met Israel te “verbreek” nie, maar ŉ ooreenkoms is bereik om kontak met leierskap te verlangsaam en te beperk totdat dinge “beter lyk”. “Die struggle van die mense van Palestina is ons struggle,” het Nkoana-Mashabane gesê. “Die laaste keer wat ek na ŉ kaart van Palestina gekyk het, kon ek nie slaap nie. Dit is net kolletjies, kleiner as die tuislande, en dit het my hart gebreek.” ŉ Groep wat hulself beywer vir die vrylating van alle Palestynse politieke gevangenes, insluitend Marwan Barghouti, het ook die vergadering bygewoon. Barghouti het ŉ simbool geword vir die Palestynse struggle.